CELEX: 32018D1886
Language: ro
Date: 2018-11-30 00:00:00
Title: Decizia de punere în aplicare (UE, Euratom) 2018/1886 a Comisiei din 30 noiembrie 2018 de modificare a Deciziei 90/184/Euratom, CEE de autorizare a Danemarcei să nu țină seama de anumite categorii de operațiuni și să utilizeze anumite estimări aproximative pentru calculul bazei resurselor proprii provenite din TVA [notificată cu numărul C(2018) 7854]

4.12.2018   
               
               
                  RO
               
               
                  Jurnalul Oficial al Uniunii Europene
               
               
                  L 308/45
               
            
         DECIZIA DE PUNERE ÎN APLICARE (UE, Euratom) 2018/1886 A COMISIEI
         din 30 noiembrie 2018
         de modificare a Deciziei 90/184/Euratom, CEE de autorizare a Danemarcei să nu țină seama de anumite categorii de operațiuni și să utilizeze anumite estimări aproximative pentru calculul bazei resurselor proprii provenite din TVA
         
            
               [notificată cu numărul C(2018) 7854]
            
         
         (Numai textul în limba daneză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 6 alineatul (3) prima liniuță,
         după consultarea Comitetului consultativ privind resursele proprii,
         întrucât:
         
                     (1)
                  
                  
                     În temeiul articolului 371 din Directiva 2006/112/CE a Consiliului (2), Danemarca poate, în conformitate cu condițiile aplicabile în acest stat membru la 1 ianuarie 1978, să aplice în continuare scutiri în cazul operațiunilor enumerate în anexa X partea B la directiva menționată. Conform articolului menționat, aceste operațiuni trebuie luate în considerare la stabilirea bazei resurselor proprii provenite din taxa pe valoarea adăugată (TVA).
                  
               
                     (2)
                  
                  
                     Prin Decizia 90/184/Euratom, CEE a Comisiei (3), Danemarca a fost autorizată, printre altele, să nu ia în considerare operațiunile menționate în prezent în anexa X partea B punctul 2 din Directiva 2006/112/CE, și anume serviciile prestate de autori, artiști și artiști interpreți, în vederea calculării bazei resurselor proprii TVA. Cu toate acestea, ulterior, prin Decizia de punere în aplicare 2012/814/UE, Euratom a Comisiei (4), această autorizație a fost abrogată.
                  
               
                     (3)
                  
                  
                     În 2012, Comisia a efectuat o reexaminare a autorizațiilor acordate statelor membre cu scopul de a le elimina pe cele care nu mai erau necesare. Ca parte a acestui exercițiu, Danemarca a omis, în mod accidental, să includă autorizația referitoare la operațiunile menționate în anexa X partea B punctul 2 din Directiva 2006/112/CE în lista autorizațiilor furnizată Comisiei. Comisia a interpretat această omisiune drept o confirmare implicită din partea Danemarcei a faptului că autorizația putea fi abrogată și, prin urmare, a adoptat Decizia de punere în aplicare 2012/814/UE prin care anulează autorizația acordată în temeiul articolului 1 din Decizia 90/184/Euratom, CEE. Dacă Comisia ar fi dispus de informații corecte, această autorizație nu ar fi fost anulată.
                  
               
                     (4)
                  
                  
                     În scrisoarea sa din 30 aprilie 2018, Danemarca a afirmat că autorizația acordată prin Decizia 90/184/Euratom, CEE a fost abrogată din cauza unei neînțelegeri. În Decizia de punere în aplicare 2012/814/UE, Euratom se precizează în mod incorect că Danemarca impozitează operațiunile menționate în anexa X partea B punctul 2 din Directiva 2006/112/CE și că, prin urmare, autorizația acordată prin Decizia 90/184/Euratom, CEE ar trebui abrogată. Cu toate acestea, Danemarca a confirmat că nu a impozitat niciodată serviciile prestate de către autori, artiști și artiști interpreți, aceste servicii făcând parte din operațiunile menționate în anexa X partea B punctul 2 din Directiva 2006/112/CE, pentru care statele membre pot aplica în continuare scutiri. Având în vedere faptul că baza abrogării regimului de autorizare nu a existat niciodată, Danemarca solicită Comisiei să restabilească autorizația acordată prin Decizia 90/184/Euratom, CEE.
                  
               
                     (5)
                  
                  
                     Pe baza unei analize a documentelor prezentate de Danemarca în 2012 și pe baza informațiilor pe care le-a transmis Danemarca în 2018, Comisia consideră că autorizația ar trebui acordată din nou pentru a corecta termenii Deciziei 90/184/Euratom, CEE și că aceasta ar trebui să se aplice de la data respectivă.
                  
               
                     (6)
                  
                  
                     Din motive de transparență și de securitate juridică, este necesar să se limiteze în timp aplicabilitatea acestei autorizări.
                  
               
                     (7)
                  
                  
                     Prin urmare, Decizia 90/184/Euratom, CEE ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            În Decizia 90/184/Euratom, CEE se inserează următorul articol 2a:
            
               
                  „Articolul 2a
                  În scopul calculării bazei resurselor proprii TVA pentru perioada 20 decembrie 2012-31 decembrie 2022, Danemarca este autorizată să nu țină seama de operațiunile menționate în anexa X partea B punctul 2 din Directiva 2006/112/CE a Consiliului (*1), în măsura în care acestea se aplică serviciilor prestate de autori, artiști și artiști interpreți.
               
            
         
         
            Articolul 2
            Prezenta decizie se adresează Regatului Danemarcei.
         
         
            Adoptată la Bruxelles, 30 noiembrie 2018.
            
               
                  Pentru Comisie
               
               Günther OETTINGER
               
                  Membru al Comisiei
               
            
         
         
            (1)  JO L 155, 7.6.1989, p. 9.
         
            (2)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
         
            (3)  Decizia 90/184/Euratom, CEE a Comisiei din 23 martie 1990 de autorizare a Danemarcei să nu țină seama de anumite categorii de operațiuni și să utilizeze anumite estimări aproximative pentru calculul bazei resurselor proprii provenite din TVA (JO L 99, 19.4.1990, p. 37).
         
            (4)  Decizia de punere în aplicare 2012/814/UE, Euratom a Comisiei din 19 decembrie 2012 de modificare a Deciziei 90/184/Euratom, CEE de autorizare a Danemarcei să nu țină seama de anumite categorii de operațiuni și să utilizeze anumite estimări aproximative pentru calculul bazei resurselor proprii TVA (JO L 352, 21.12.2012, p. 56).